ට්‍රැක්
මම ඒක ඇදගන ඔලුව පිහගත්තා..නැත්තම් අරයගෙ විතරක් බොරුවට පිස්සා කියයි..ආකර්ෂ එයාගෙ පාඩම් මේසෙ වාඩිවෙලා ගානක් හදනවා..මම එතන තිබ්බ ස්ටූල් එකකින් වාඩි උනා.

"නගිනවකො.."

"ඇයි කොහෙ යන්නද.."

ඇදන් ඉදපු ඇදුමත් සරුවාලෙ වගෙ එල්ලෙනවා..එහෙම තියාන එයා හොදට ඇද පැලදගෙන කොහෙ යන්න හදනවද..

ආකර්ෂයි වර්ෂයි කොහොමත් ගෙදර කවුරුත් නැතුව නිදහස උපරිමෙන් විදින ලමයි දෙන්නෙක්..ඉතිම් දෙන්නා ඒකමයි හොර වැඩ කරන්නෙ..මේත් එහෙම ගමනක්ද දන්නෑ..

ආකර්ෂ එයාගෙ පර්ස් එක මට දෙන ගමන් ඒක හයියෙන් අල්ලගන්න කිවුවා..එයා පාරට දාලා මේන් රෝඩ්ම යද්දි මම පර්ස් එක ඇරියෙ ලයිසන් එක බලන්න..මොකද විස්වාසයක් නෑ මට..

ලැමිනේට් කරපු ලයිසන් එක අරන් මම පිට පැත්ත බැලුවෙ..කියවන් යද්දි නම ගම වෙනස් නිසා කලබලෙන්ම මම පොටෝ එක බැලුවා..

"දෙයියනේ නවත්තනවා බයික් එක.."

මම කෑගැහුවෙ එයාට හයියෙන් එකක් ගහන ගමන්..ආකර්ෂ බයික් එක අයිනෙන් නැවැත්තුවා..

"ඇයි මොකද බන්.."

මූණට මූණ බලාන කතා කරන මට එයාව අදුනගන්න බැරි කමක් නෑනෙ..ඒ අයිඩී එකේ තිබ්බ රූපෙට රැවුල පොඩ්ඩක් එක්ක කොණ්ඩෙ වැඩිකරලා බැලුවම දන්නම කෙනෙක් තමා..

"කොහෙන්ද මේක..ඇයි මේ වගේ උන් ආස්‍රේ කරන්නෙ ආ..බොරුනෙ කිවුවෙ මට ලයිසන් තියෙනවා අරකයි මේකයි.."

හොර පූසෙක් වගේ මගෙ දිහා බලලා පර්ස් එක උදුරන් එයාගෙ මූණට අල්ලන් ඉන්න ලයිසන් එක ඒකට ඔබාගත්තා..

"පාර මේ නගිනවා ගෙදර ගිහින් කතා කරමු.."

"බෑ අහපු එකට උත්තර දෙන්න.."

"හසරැල් කියන එක අහලා නැගපන් යන්න.."

"ඔයා ඕනෙනම් යන්න..මම හෙල්ලෙන්නෑ මෙතනින් කියනකන් මට.."

"උබට මං..ආයෙ පාර කියලා නෑ රත්කරන්නද කණ.."

බයික්කෙ හැඩල් එකත් තදට අල්ලන් කකුලක් බර කරලා ස්ටෑන්ඩ් එක ගහලා ආකර්ෂ බහින්න හැදුවෙ..මම ඉක්මනින් බයික් එකට නැංගා..ඒත් යන්නෑ සයිඩ් කණ්නාඩියෙන් බලන් ඉන්නෙ මගෙ දිහා..

තරහා පිරිමහගෙන ආයෙ පාරට දාලා පොළොන්නරුවටම ආවා..ආකර්ෂ නැවැත්තුවෙ වාසනා එක ගාව..

"මොනාද අරුන් ගේන්න කිවුවෙ.."

එනකන් අපි මුකුත් කතා කරේ නෑ..ආකර්ෂ අහපු දේට මම ඉක්මනින් උත්තර දුන්නෙ ඒකයි..

"බටර් කේක්.." 

මට අමතක වෙලා තිබ්බෙ ඒක..ගෙදර ගියානම් හෙට යනවා කියලා මතක් වෙද්දි අම්මා එක්ක ඇවිත් ගෙනියන්න තිබ්බා..ඒත් ආකර්ෂ වියදම් කරන එකට මම කැමති උන්නෑ..එහෙමයි කියලා මගෙ අතේ සල්ලි තිබ්බෙත් නෑ..

ආකර්ෂ බටර් කේක් විතරක් නෙමේ චොකලට් කේකුත් ගත්තා..තව කප් කේක් දෙකකුත් අරන් මලු සේරම මට දුන්නා..

"යමුකො ශෙඩ් එකටත් යන්න ඕනෙ.."

"ඔය ටිකනෙ පයින් එන්නම් නැත්තම් ආයෙ බහින්න එපැයි.."

ශෙඩ් එකට මීටර් පනහයි..මම මලු අරන් එතනට එද්දි ආකර්ෂ තෙලුත් ගහගෙන..කලින් කතා කරත් ආයෙ මූණ දෙක කරන් ඉන්නෙ..

"ඇයි.."

"බහිනවා පොඩ්ඩක් ඉදලා යමු.."

දීප උයන කියලා ලොකුවට ලී වලින් ගහපු බෝර්ඩ් එක ඉස්සරහම ආකර්ෂ බයික්කෙ නැවැත්තුවා..දැන් මේ මලු හෙල්මට් සේරම අරන් පාර්ක් එකටත් පලයන්කො..ආව කාලයක් මතක නෑ මෙහෙනම්..අද වැඩි සෙනගක් හිටියෙත් නෑ..ආකර්ෂ හෙල්මට් එකත් අතේ එල්ලන් අයිස්ක්‍රීම් ගන්නවා..

"ටිකට් වලට.."

මගෙ අතේ තිබ්බ රුපියල් සීයෙන් මම දෙන්නට ටිකට් අරන් ඉස්සර උනා..තණ ගොල්ලෙන් වාඩිවෙලා ඉක්මනට අයිස්ක්‍රීම් කෑවෙ රිලවු දකින්න කලින්..නැත්තම් මෙතන ඉන්නවා බොරු..

මම බයෙන් බයෙන්ම ආයෙ අර කතාව මතක් කරා..මට උවමනා උන් එක්ක මෙයා එක්කහු උනේ කොහොමද දැනගන්න..

"ඌ හොද එකෙක් නෙමේ..කු/ඩු කේස් වලට අහුවෙලා හිරෙත් හිටියා කීපසැරයක්..අම්මගෙ වැඩේ බත් අදින එක පවු ඒ මනුස්සයා.."

එයා සද්ද නෑ..කොහොමහරි ඒ කතාවෙන් බේරන්න අතේ තිබ්බ කෝන් එක මට ඇල්ලුවා..මම ඒකම කාලා මගෙ එකෙනුත් දුන්නා..

"බබා ආයෙ එයාලා එපා හරිද..ඕකත් දීලා දාන්න.."

ආදරෙන් කතා කරහම ඕන යකෙක් මෙල්ලවෙනවනෙ..ආකර්ෂත් දැඩි බැල්ම වෙනස් කරලා පුදුමෙන් මගෙ දිහා බැලුවා..

"ඒ ආයෙ කියපන්කො.."

"ආයෙ කියන්නෑ එකපාරයි.."

"මම එක්සෑම් ලියන්න ඉන්නෙ අනිද්දට..එතකන් විතරයි තියාගන්නෙ..උබ කොහොමද නුවන්ව දන්නෙ.."

"අපෙ ගෙවල් ගාවම ඉන්නෙ පුදුම වදයක් උන්නම් කෙල්ලෙක්ට පාරෙ යන්න නෑ..ඒ මදිවට ගමේ ජරාව බෙදනවා..ඔයා ඕවට යන්න එපා කොහෙන් නවතීද දන්නෑ.."

එයා නොදැනද උන් එක්ක ඉන්නෙ නැත්තම් දැනගෙනද..කොහොමත් වයසට නොගැලපෙන පුරුදු ගොඩක් එයාට තිබ්බා..ඒකෙන් බොන එකට වඩා මේ කොල්ලො සෙට් එකෙන් මෙයාව කඩලා ගන්න තමා මමත් මුල් තැන දුන්නෙ..

"හ්ම්.."

"හුක් ගාලා හරියන්නෑ තව දවස් දෙකනෙ ඕක ගිහින් දෙන්න යමු.."

එතනින් පස්සෙ මම මොනා කීවත් අහන් හිටියා මිසක්කා වචනයක් කීවෙ නෑ..කියලම මටත් එපා උනා..පැයක් විතර ඉන්න හැදුවත් මගෙ කීමටම පැය භාගෙන් අපි ගෙදර එන්න පිටත් උනා..

"කොහෙද ගියෙ බන් මම හොයනවා උබලා දෙන්නව.."

"බොරු කියන්න එපා තෝ කකානෙ හිටියෙ.."

"ඉන්න බෑ බඩගිනී ඕයි..දන්නවනෙ අරුන් එක්ක ගියාම වේලෙනවා කියලා..මොනාද ඔය ගනිම් දිගෑරලා කන්න.."

කේක් මල්ල උදුරගත්තෙ වර්ෂ කෑමක් වෙන්න ඇති කියලා..

"මේ මූට ගෙනියන්න හෙට යද්දි.."

"ඇයි මෙච්චර ඉතිම්.."

"හොස්ටල් එකේ ඉන්නෙ එකවසරෙ ලමයි නෙමේ..කන්න ගියාම දන්නවනෙ උනුත්..කප් කේක් ඇති අම්මට එකක් තියලා අනික උබ කාපන්.."

වර්ෂ කප් කේක් එක හෙවුවෙ පොඩි එකෙක් වගේ..දෙන්නම එක වගේ උනත් ගති ලක්ෂණ වෙනස්..වර්ෂ බාලයා උනාට වගකීමක් ගන්න දන්න පිලිවෙලට ඉන්න කෙනෙක්..එක වගේ වෙලත් ඒ වෙනස නම් පුදුමයි..

"ආ..කෑල්ලයි කෑල්ලයි ඔක්කොම කන්න එපා.."

ආකර්ෂගෙ කට ගාවට ඇල්ලුවත් එයා ලොකු කෑල්ලක් කද්දි වර්ෂ කෑගැහුවා..ඒත් එයා ඒ ලොකු කෑල්ල මටත් එක්ක දීලා කෑවෙ..කටේ තිබ්බා කියලා නෑ මමත් කෑවා..

මොනදේ කෑවා බීවා උනත් ආකර්ෂ මාත් එක්ක බෙදාහදා ගන්නවා..ආදරේ කරන අය තමන්ගෙ අයට ඇරෙන්න අනිත් උන් ඉස්සරහ ආත්මාර්ථකාමී..

"අම්මා කෝ..තව ඇවිත් නැද්ද.."

"ඇවිත් ආයෙ ගිහින් පී.පී. එකට එයා එද්දි රෑවෙනවා බන්.."

ආකර්ෂ මාවත් එක්කන් කාමරේට ආවා..එයා පාඩම් කරන්න කියලා මේසෙන් වාඩි වෙද්දි මමත් සද්ද නොකර පුටුවකින් වාඩිවෙලා කතා පොතක් ගත්තා කියවන්න..මම එක පොතක්වත් ගෙනාවෙ නෑ පාඩම් කරන්නවත්..

********************************************* 

රෑට කෑමත් කඩේකින් ගෙනත් තියෙන්නෙ..ඒවා රයිස් ඇන්ඩ් කරි..ඔතපු බත් එකක් අරන් ආකර්ෂ මට එකක් දුන්නා..

"ගොඩක් කන්න බෑ මේකෙන්ම කටවල් දෙක තුනක් කන්නම්.."

ඒ බත් එක රසයි..අනිත් බත් එකත් ලෙහන්න උනා වැඩිහරියක් කාලා තියෙන්නෙ මම නිසා..

"මම අස්කරන්නම් අත හෝදන්නකො.."

කෑම කාපු තැන කොල ටිකට හැලුනු බත් ඇටත් එක්කහුකරන් කුස්සියට යද්දි ආකර්ෂ බිබී ඉදපු වතුර කෝප්පෙ මගෙ කට ගාවට ඇල්ලුවා..මම ඒකෙන් බීලා අතත් හෝදගත්තා..

"මොනාද පුතේ බැලුවෙ.."

"මේවා දාන්න තැනක් නැන්දෙ.."

ආකර්ෂත් උඩට ගිහින් කොල ටික දාන තැනවත් දන්නැතුව මම හිටියෙ..වැඩට ඉන්න ගෑනුකෙනා වෙන්න ඕනෙ..කොස්සකුත් අරන් මගෙන් ඒ ටික ඉල්ලගත්තා..මම උඩට ආවේ පහල දෙන්නම නැතිනිසා..

"හෑයියා මේ මොකද මේ.."

මට හිනාව නවත්තගන්න බෑ..මම ආකර්ෂ දිහා බලාන ඇස් වලින් කදුලු එනකන්ම හිනාඋනා..ඒත් එයාටනම් හිනාවක් ඇදුන්නෑ ..තරහින්ම මගෙ දිහා බලාන ඉදලා කිට්ටුවට ආවෙ ගහන්න වගේ..

ආකර්ෂ ඇදන් හිටියෙ පොඩි ලමයින්ට අන්දනවා වගේ පිජාමා එකක් ඒකෙ රතු පාටින් ටෙඩියො හිටියා..

"නවත්තපන් හිනාවෙන එක.."

සීරියස් කිවුවත් හිනාවෙන්න ගත්තම නවත්තන්න බැරි ලෙඩේ මට තිබ්බා..

"අයියා මූටත් අන්දමු එකක්.."

ආකර්ෂ ඉක්මනින් ගියෙ කබඩ් එක ගාවට..වර්ෂ මාව අල්ලන් හිටියා..මම කෑගැහුවෙ එපා කියලා..ආකර්ෂ ඒකෙන් නමපු ඇදුමක් අරන් මගෙ ගාවට ආවා..එතකොටම දොරට ගහනවා ඇහෙද්දි දෙන්නම මගෙන් ඈත් උනා..වැඩට ඉන්න එක්කෙනා ඇවිත් තියෙන්නෙ..

"අප්පේ මම බැලුවා මොකද මේ සද්දෙ කියලා.."

එයා මොනාද මන්දා වීදුරු වගේකුත් ටීපෝව උඩින් තියලා ගියා..

"සොරි සොරි ඇයි ඉතිම් ඕවා අදින්නෙ.."

"අපෙ අම්මා බන් ගේන්නෙ.."

"හසරැල් මගෙ කාමරේ ඉදී..උබ එහෙනන් නිදාගනිම් මල්ලි.."

"ආ එහෙම කොහොමද මමත් මේකෙ අද.."

"මොන පිස්සුවක්ද..තුන්දෙනෙක්ට ඉඩ නෑනෙ අනික වෙනදත් මේකෙද නිදාගත්තෙ.."

දෙන්නා ආයෙ රණ්ඩුවක් පටන්ගත්තා..අන්තිම තීරණේ උනේ තුන්දෙනාම එක ඇදේ නිදාගන්න එක..ඒකත් වර්ෂ මැද ඉදලා ආකර්ෂයි මායි දෙපැත්තෙ..ඒකෙන් මට තේරුනා එක දෙයක්..ඒ වර්ෂගෙ හිතෙත් අපි ගැන මොනාහරිම දෙයක් තියෙනවා..එයා බලන්නෙ ආකර්ෂව මගෙන් ඈත් කරන්න..බයක් ආවා ඒක ඇත්තටම වෙයිද කියලා..ඒක හිතේ තියන්ම නිදාගත්ත නිසා නින්දෙදිත් මට පෙවුනෙ එහෙම හීන..

හීනයක් දැකලා අවධිවෙද්දි මම වටපිට බැලුවා..කාමරේ ලයිට් දාලා..හිතට සැහැල්ලුවක් ආවම මම හුස්මක් අරන් ආකර්ෂව බදාගත්තා..

මගෙ එහා පැත්තෙ නිදාන ඉන්න කෙනාගෙ ඇගට මම අතක් දාලා තුරුල්කරගත්තා..ඒ ඇදුමෙ රතු ටෙඩියො වෙනුවට නිල් ටෙඩියො ඉන්නවා නිදිමතේ උනත් දැක්කම මම අත ගත්තෙ විදුලි වේගෙන්..අම්මෝ තව පොඩ්ඩෙන් ඉවරයි..ඇහැරිලා හිටියනම් නිදිමතෙන් හරි කිවුවහැකි..ඒ උනාට වර්ෂගෙ ඇස් පියවිලා..කටෙන් බාගෙකුත් ඇරිලා උදේම පෙරේතයෙක් ගානට නිදි..මගෙ මූණත් ඒ වගේම ඇති උදේ පාන්දර..

ඇදෙන් නැගිටින ගමන් මම කාමරේ පුරාම හෙවුවා..එයා පොත් මේසෙ වාඩිවෙලා උදේම පාඩම් කරන්න අරන්..වොශ් රූම් එකටත් ගිහින් මූණ කට හෝදගන කන්නාඩියෙන් බැලුවා..යාන්තම් මනුස්සපාටයි..

මම එලියට ඇවිත් කෙලින්ම ගියෙ මේසෙට..ආකර්ෂගෙ පොත් මේසෙ ගාව ස්ටූල් එකෙන් වාඩිවෙලා එයාට කරදරයක් නොවෙන්න අත් දිගෑරලා මේසෙ නිකට තියාන මම බලාන හිටියෙ එයාගෙ අවධානෙ එක තත්පරේකට ගන්න..

"ගුඩ් මෝනින්.."

මගෙ දිහාවත් නොබලා හදන ගාන දිහා බලානම මම මිමිනුවා..

"ඇයි අරූව බදාගත්තෙ.."

"ඔයා කියලා හිතලා අප්පා..ඇදුම දැක්කම තමා වර්ෂ කියලා දැක්කෙ.."

ඇස්වල තිබ්බෙ තරහා ගිය බැල්මක්..වැඩේ නවත්තලා ප්‍රශ්න කෝටියක් අහන්න හදන බැල්මක් එයා දැම්මෙ..දැන් ඉතිම් ඔප්පු කරපන්කො හිත ඇතුලෙන් මම හිතපු ඒවත්..අඩුගානෙ වර්ෂ කියලා දැක්කම මම අත ගන්න විදියත් දකින්න ඇතිනෙ ඔච්චර ඕක බලාන හිටියනම්..

"දැන් මම විස්වාස කරන්න ඕනෙද ඒක.."

"හිතලා නෙමේ කරේ..මම හිතුවෙ ඔයා කියලා.."

"දැන් උබ කියන්නෙ ඊයෙ අරූ හිටියා කියලා මතක නෑ කියලද.."

"සොරි ආකර්ෂ රණ්ඩුවෙන්න එපා ඒක වැරදීමක්.."

ඒ වචන උවමනාවෙන් වරදක් කරපු එකෙක් ගානට මාව දැම්මා..මම හිමීට එයාගෙ අත අල්ලගෙන ඉල්ලුවෙ රණ්ඩුවෙන්න එපා කියලා..

"අහා ලේසියෙන් ගැලවෙන්න පුලුවන්නෙ එතකොට.."

එයාගෙ කට ඉස්සර උනේ කලින් කතාව ඇදගෙනමයි..ඉවසුවෙ වැරදි මම නිසා..මම මුකුත් කියන්න ගියෙ නෑ ආකර්ෂ ආයෙ වැඩ පටන්ගත්තා..පැය දෙකක්ම වැඩ කරලා එයා නැගිට්ටෙ එලාම් එකට..

"ආ දත් මැදන් මෙහෙන්ම මූණ හෝදගන්න..ආයෙ හොස්ටල් එකට ගිහින් වෙලා නෑනෙ යුනිෆෝම් මදින්නත් එපැයි.."

"ඇයි ප්‍රැක්ටිස් නැද්ද.."

ආකර්ෂ දාගෙන සුදු ඇදුමක් අයන් කරනවා..

"නෑ බන් අද කවුද එනවලු ස්කෝලෙට රැස්වීමක් ගන්නවා සේරටම..උදේ පීරියඩ් ඕෆ්..අපි ඉන්නම ඕනෙ.."

"කෝ මම මදින්නම් ගිහින් මූණ හෝදන් එන්නකො..අර යකාවත් ඇහැරවන්න වගේ වගක් නෑ.."

ආකර්ෂ මගෙ කම්මුල අල්ලලා හිනාඋනා..ඒවටනම් අම්මේ සිරික්කිය..
ඊටපස්සෙ තමා එයා මල්ලිව ඇහැරවන්න ගියෙ..වර්ෂ කීපපාරක්ම එහෙ මෙහෙ හැරිලා නිදාගන්න හදද්දි ආකර්ෂ ඌව බිමට ඇදලා දැම්මා..

"මේ ඇයි මේකෙ අත් දිග.."

"ඒක ශර්ට් එකක් නිසා.."

මම රවලා අහක බැලුවා..අහන එකකට හරි උත්තරයක් දෙන්නෙත් නෑ..මම ඇදුම මැදලා බලාන හිටියෙ එයා ලෑස්ති වෙන්න එනකන්..

ඇදුම් ඇදලා ටයි එකකුත් අරන් මගෙ ගාවට ආවෙ අනිත් අතිනුත් මොනාද අරන්..

"දාපන්කො මේක.."

"ඇයි දාන්න දන්නෙම නැද්ද.."

"ආ ඕන්නෑ.."

"එන්න අනේ විහිලුවක් කරේ.."

යන්න හැරුන එයාගෙන් බලෙන්ම මම ටයි එක උදුරගත්තා..එකෙ උඩ ඉදන් පහලට වෙනකන් බැජ් වගයක් එල්ලලා..මම ටයි එක දාලා අතේ තිබ්බ බැජ් එහෙමත් ඒකෙන් ගැහුවා..එයාගෙ යුනිෆෝම් එකේ අත් නමාගත්තෙත් මට කියලා..දැන් තමා තේරුනේ එයා ප්‍රිෆෙක්ට් කෙනෙක් කියලා..

"මේකත් ගන්න.."

තද දුඹුරු පාට බ්ලේස එකකුත් මගෙ අතට දුන්නා..මම පහලට ආවම ආකර්ෂගෙ බෑග් උඩ කෑම පෙට්ටි දෙකක් තියෙනවා..මම ඒවා ඇතුලට දාලා වාහනේට ගෙනත් දාලා මමත් වාඩිඋනා..ආකර්ෂ ආවෙ කේක් මල්ලත් උස්සන්..ස්කෝලෙට එද්දි හතත් වෙලා..

"මම අතන පහුකරන් යද්දි එලියට එන්න ඕනෙ හරිද.."

"මම සුපර් මෑන් නෙමේ.."

මල්ල ෆ්‍රිජ් එකෙන් දාලා විනාඩි විස්සකින් මම ලෑස්ති වෙලා එලියට ආවා..

"බෑග් එක ගෙනෙම් ස්කෝලෙට යන්නෙ.."

මම ආයෙ ගිහින් බෑග් එක අරන් ආවා..ඒ කිවුවට ආකර්ෂලා ස්කෝලෙට ගියේ බෙල් එකත් ගහලා එලවුන්ස් කරයින් පස්සෙ..

"මම එන්නම් ගිහින් වාඩිවෙලා ඉන්න..පණ්ඩිතයා වගෙ ඉස්සරහම වාඩිවෙන්න එපා පස්සෙන් වාඩිවෙනවා.."

කිවුවා වගේම පිටිපස්සෙන් වාඩිවෙලා මම එයාව බැලුවෙ..රැස්වීම පටන් ගත්තට පස්සෙ ඉස්සරහින්ම එයා හිටන් ඉන්නවා..ප්‍රිෆෙක්ට්ලා සේරම නැගිටලා..පැය බාගයක් ගිය තැන ආකර්ෂ මගෙ ගාව හිටන් ඉදපු කොල්ලව ඉස්සරහට යවලා එතනට ආවා..

"අයියා දිහාද බලන්නෙ.."

"ඔවු බන් අහක බලාගත්ත පාර තාම එහෙම්මයි.."

"ඇත්තද ඉතිම්.."

ආකර්ෂ ටිකක් ඉස්සරහට ගියා..ඉදපු එකාවත් යැවුව හින්දා යාගන්න තැනකුත් නෑ..නැත්තම් ඒ කේන්තියට ස්ටේජ් එකේ නවතින්නෙ කෙලින්ම..ඉස්සරහ ඉදපු වර්ෂව පෙන්නලා එයාම මාව අවුල්කරන්න හැදුවත් මම දැනගත්තා..

"ඒ.."

බලන්නෙවත් නෑනෙ..මම ඇදුමෙනුත් ඇද්දා..වැඩිය මුකුත් කරන්නත් බෑ කතාකරන්න කියලා..පිටිපස්සෙ ඉන්නෙ පොඩි උන්නන් කමක් නෑ උනුත් අපෙ වයසෙම වගේනෙ..පොඩ්ඩ මිස් උනොත් ඉවරයි..රැස්වීම ඉවරවෙනකන් එයා නෙමේ කතාකරේ..

මම එලියට ආවත් ආකර්ෂ හොයාගන්න නෑ..තරහා යනවා කියලා දැන දැන මටත් පාඩුවෙ ඉන්න බෑනෙ..එයා හිතනවා ඇති ඇත්තටම අදුනගන්න බැරි උනා කියලා..මම අපෙ ක්ලාස් එකට ආවා..ආව ගමන්ම කොල්ලො සෙට් එකක් හම්බුනා..උන් හිසරදයක් වගේ උනේ මම අවුලෙන් නිසා..

ඇත්තටම එහෙම කතා කරපු එකෙන් පාඩුවක් උනෙත් නෑ මට යාලුවො කීපදෙනෙක්ම ලැබුනා..මැත්ස් එක තියෙන තැන අහගත්තෙත් මම උන්ගෙන්මයි..

එහා බිල්ඩිමේ දෙවෙනි තට්ටුවෙ තමා මැත්ස් එක..මම පඩිපෙල නැගලා කොරිඩෝව දිගේ ඇවිදන් ගියා..මුලින්ම මම දැක්කෙ ජනිත්ව..එතන අනිත් අය දිහා බලද්දි තමා දෙන්නම ඉන්නවා දැක්කෙ..මම මහන්සි උනේ කවුද ආකර්ෂ කවුද වර්ෂ කියලා අදුනගන්න..ඒකනෙ දැන් ප්‍රශ්නෙ වෙලා තියෙන්නෙත්..ඒත් මහන්සිවෙන්න දෙයක් තිබ්බෙ නෑ මාව දැක්ක ගමන් කෙනෙක් රවලා අහක බැලුවා..මම එයා බලනකන් ඉදලා අතින් එන්න කිවුවා..ටිකවෙලාවක් ගනං ගන්නැතුව ඉදලා එයා මගෙ ගාවට ආවා..

අත් වැටේ අත් තියාගෙන ඔහේ පහල බලාන හිටියා මිසක් කතාවක් නෑ..අපිව පහුකරන් යන ලමයි දිහා බල බලාම මම එයාට කතාකරා..අන්තිමට මටම එපාවෙලා යන්න හැරුනා..ඒත් එවෙලෙ තමා මගෙ අත අල්ලගත්තෙ..ඒත් එපාවෙලාම යන්න හැදුව නිසාද මන්දා මට සතුටක් ආවෙ නෑ..

"මම ක්ලාස් එකට යන්නම්..ඔයත් යන්න යාලුවො බලාන.."

"උබ දන්නවනෙ මෙච්චරවෙලා උන් බලාන කියලා දැන් ඇයි හදිස්සි.."

මම ඒ අත අයින් කරන්න හැදුවෙ..ඒ උනාට අඩුවක් වගේ අල්ලගෙන..

"හිටපන් ඔහොම..ඇත්තම කියපන් මාව අදුනගන්න බැයිද බන් ඔච්චරටම.."

"පුලුවන්.."

බොරුවක් උනත් කිවුවෙ නැත්තම් අයෙ රණ්ඩුවක් ඇදෙනවා..බිම බැලෙන්න ගියත් මම එයාගෙ ඇස් දිහාම අපහසුවෙන් බැලුවා..

"ඔච්චර අමාරුවෙන් බොරු කියන්න හදන්න එපා පේනවා.."

"හරි මට ඒක බෑ ඇයි කියන්න දන්නෑ ඔයාලා දෙන්නම එක වගේ..මගෙ වැරැද්දක් කියලද කියන්නෙ දැන් ඒක.."

"හ්ම්ම් ඒකට කමක් නෑ කාලද ඉන්නෙ.."

එයා අවුල් ගියාද දන්නෑ..ඒත් මම නෑ කියන්න ඔලුව හෙලවුවා..මාවත් ඇදන් ආකර්ෂ පහල බැස්සා..කොරිඩෝව දිගේ ඇවිත් අපි ආවෙ කැන්ටිම ගාවට..

"ආ කැමති දෙයක් අරන් එනවා.."

"මුකුත් ඕන්නෑ ආකර්ෂ.."

"මට කන්න ගේන්න කිවුවෙ..හුරතල් නොවී අරන් වරෙන්.."

අප්පා දැන් මම වැඩකාරයද..අනික එයාට බඩගිනිනම් එයා කැමති දේ ගන්න එපැයි..මට කැමති දේ කිවුවම මම හිතුවෙ මට කියලනෙ..සෙනග ගොඩේ තෙරපිලා මම රොටියකුයි කට්ලට් එකයි තව කිරිපැකට් එකකුයි අරන් ආවා..ආකර්ෂ අඹ සෙවනෙ රවුමක් උඩ ඉදන්..

"ආ.."

"මේ මොකද එක එක ගෙනත්.."

"ඇයි මේවා කන්නැද්ද.."

"හරි එහෙනම් වාඩිවෙනවා..ම්ම් අල්ලගන්න ඕක.."

ආකර්ෂ රොටිය දෙකට කඩලා ලුණු මිරිස් තලියම එක බාගෙකට දාලා ඒක මට දුන්නා..කට්ලට් එකෙත් බාගයක් කාලා අනිත් බාගෙ මගෙ කටේ එබුවා..මම ඒක අමාරුවෙන් ගිලගත්තා..

"ඇයි ඔයාට මදිනෙ.."

"හා හා පණ්ඩිතයා නොවී කනවා.."

ආකර්ෂ මට දීපු රොටිය උඩ තිබ්බ ලුණු මිරිස් තලියෙන් ටික ටික අරන් එයාගෙ පංගුව කන්න ගත්තා..

හිමීට කකා ඉදපු එයා එකපාරම රොටිය කටේ ඔබාගත්තා..මගෙ අතේ තිබ්බ ඉතිරි බාගෙ කවුරුහරි ඇදලා ගද්දි මට උඩ බැලුනා..

"තොපි තනියම කනවනේ..අයියෙ උබටත් මේ මල්ලිට වඩා මූව ලොකු උනානෙ.."

"මුගෙ මොකක්ද බන් ලොකුවට තියෙන්නෙ මේ කටු ටික විතරයි.."

රොටි බාගෙම ගිලලා ඒ අස්සෙ කියවනවා..මට ඉතිම් සහෝදරයො මැද්දට පනින්න බෑනෙ.